Torill Kove

Torill Kove (født 25. mai 1958 på Hamar) er en Oscar-belønnet norsk-kanadisk animasjonsfilmskaper, illustratør og barnebokforfatter.

Hun har siden 1980-årene vært bosatt i Montréal i provinsen Québec i Canada. Hun og Canadas L'Office national du film du Canada (National Film Board of Canada) vant i 2007 en Prix Genie Award i Canada og en Oscar for beste animerte kortfilm i USA for den norsk-kanadiske kortfilmen Den danske dikteren (2006). Hun var nominert til Oscar i 2015 for beste animerte kortfilm med filmen Moulton og meg.

Hun mottok Anders Jahres kulturpris i 2015.

Bakgrunn og filmer 
Kove var i tre år i Afrika med sine foreldre som var hjelpearbeidere. Mens hun var på High School i Kenya fikk hun kanadiske venner. Senere flyttet hun til Canada i 1981 for å fortsette sin utdannelse innen byplanlegging. Etter å ha jobbet noen år i byplanleggingsbransjen begynte hun å studere animasjon ved Concordiauniversitetet i Montreal. Hun har laget flere filmer, skrevet og illustrert barnebøker og skrevet kortfilmmanus. Hun har blant annet illustrert bøkene om Johannes Jensen, skrevet av Henrik Hovland. 

Den danske dikteren (15 minutter) handler om Kasper, en ung dansk dikter som reiser til Norge for å søke inspirasjon hos sin favorittforfatter Sigrid Undset. På reisen kommer han ut for dårlig vær, en sint hund, sultne geiter og et brustent hjerte. Eksistensielle spørsmål dukker opp. Hva betyr noe? Og er vår eksistens bare en tilfeldighet?

Bortsett fra Den danske dikteren er hun mest kjent for sin kortfilm og barnebok Min bestemor strøk kongens skjorter, som ble produsert med støtte fra den kanadiske stats National Film Board of Canada (L’Office national du film du Canada) og Norges Studio Magica i Oslo. Filmen ble nominert til Oscar for beste animerte kortfilm i 1999. Det er en elleve minutter lang film om filmskaperens egen bestemor, som i et langt liv strøk skjortene til Kong Haakon VII. Filmen forteller på sin måte om monarkiet i Norge, om hvordan nordmennene fant seg en ny konge i 1905, og om andre verdenskrig. Da startet bestemoren nemlig motstandsbevegelsen Skjortegeriljaen, etter at hun mistet jobben som kongens skjortestryker og måtte begynne å stryke fiendens uniformer.

I februar 2007 vant Kove Canadas Prix Genie Award i kategorien for beste animerte kortfilm med Den danske dikteren. Under den 79. Oscar-utdelingen senere samme måned vant hun sin første Oscar i kategorien «beste animerte kortfilm» for samme film. Min bestemor strøk kongens skjorter ble produsert med støtte fra National Film Board of Canada og av norske Studio Magica, og Den danske dikteren ble produsert med støtte fra Canadas National Film Board of Canada og Norges Mikrofilm AS.

Blant hennes øvrige kortfilmer er All You Can Eat, Fallen Angel, Squash and Stretch og Snails. Flere av disse er prisbelønnet. 

I 2013 regisserte Kove den norsk-svensk-danske helaftens tegnefilmen Hokus pokus Albert Åberg, etter bøkene om Albert Åberg av den svenske barnebokforfatteren Gunilla Bergström.

I juli 2015 ble det kjent at Torill Kove ble tildelt Anders Jahres Kulturpris 2015 for hennes fremragende innsats som animasjonsfilmskaper.Prisen er på til sammen  kroner og tildeles ved en høytidelighet i Universitetets Aula i Oslo den 3. september.

Kortfilmen Tråder (2017), som handler om forholdet mellom barn og foreldre, fikk premiere under Filmfestivalen i Toronto.

Bibliografi 
 Min bestemor strøk kongens skjorter, billedbok, Cappelen Damm (2000)
 Johannes Jensen føler seg annerledes, skrevet av Henrik Hovland, billedbok, Cappelen Damm (2003)
 Johannes Jensen og kjærligheten, skrevet av Henrik Hovland, billedbok, Cappelen Damm (2005)
 Den danske dikteren, billedbok, Cappelen Damm (2007)
 Johannes Jensen opplever et mirakel, skrevet av Henrik Hovland, billedbok, Cappelen Damm (2009)
 Johannes Jensen - de tre første fortellingene, skrevet av Henrik Hovland, billedbok, Cappelen Damm (2013)
 Moulton og meg, billedbok, Cappelen Damm (2014)
 Tråder, billedbok, Cappelen Damm (2017)
 Hvor skal kattene bo?, billedbok, Gyldendal (2018)
Johannes Jensen tar nattoget, skrevet av Henrik Hovland, billedbok, Ena (2019)

Priser og nominasjoner 
 Den danske dikteren:
 Oscar-vinner (2007), beste animerte kortfilm
 Canadas Prix Genie Award, nominasjon i kategorien for beste animerte kortfilm 
 Amandaprisen-nominasjon for beste kortfilm

 Min bestemor strøk kongens skjorter:
 Amandaprisen for Beste norske kinofilm, 2000
 Short Film Award, Würzburg International Filmweekend, 2000
 Special Recognition, Zagreb World Festival of Animated Films, 2000

 Nominasjoner for Min bestemor strøk kongens skjorter:
 Oscar, Animated Short Film 1999.
 Children's Jury Award, Short Film or Video – Animation,  Chicago International Children's Film Festival, 2000
 Best Animation Film, International Competition, Dresden Film Festival, 2000
 Jutra (Québec, Canada), Best Animated Film, Jutra Awards, 2000
 Short Film, Montréal World Film Festival (Quebec, Canada), 1999

 Nominasjoner for Moulton og meg:
 Oscar (2014), beste animerte kortfilm.

 Anders Jahres kulturpris 2015

Referanser

Kilder 
Presentasjon av Torill Kove i Forfatterkatalogen på Forfattersentrums nettsider
Presentasjon av Torill Kove på Cappelen Damms nettsider

Eksterne lenker 
 
 ''Jeg jobber på en litt rar planet - et intervju med Torill Kove; znett.com, Z filmtidsskrift nr 3, 2015

Om Den danske dikteren 
 Genie-prisen til Torill Kove (på engelsk) 
 Gudbrandsdølen Dagningen om Oscar-prisen
 Oscar for Den danske dikteren (på engelsk)
 National Filmboard of Canada - klipp fra Den danske dikteren
 National Filmboard of Canada - Den danske dikteren (på engelsk)
 National Filmboard of Canada - Oscar-pris (på engelsk)

Norske filmregissører
Norske animatører
Norske illustratører
Norske barnebokforfattere
Norske migranter til Canada
Personer fra Hamar kommune